Broj: 711-I-278-M-111-21/22-04-19

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Franka Baxa, općinskog načelnika Općine Lupoglav, za davanjem mišljenja Povjerenstva**, na 153. sjednici održanoj dana 28. prosinca 2021.g. daje sljedeće

**MIŠLJENJE**

1. **Sukladno odredbama ZSSI-a nema zapreke da sin obveznika Franka Baxe, općinskog načelnika Općine Lupoglav, sudjeluje u postupku dodijele učeničkih stipendija kojeg provodi Općina Lupoglav te da pod jednakim i unaprijed propisanim uvjetima kao i svi drugi studenti dobije stipendiju.**
2. **Povjerenstvo ukazuje obvezniku Franku Baxi da sukladno članku 9. ZSSI-a, a u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinskog načelnika Općine Lupoglav koristio za probitak povezane osobe, izuzme od svakog, pa i posrednog oblika sudjelovanja u provedbi postupka odlučivanja o dodijeli učeničkih stipendija od strane Općine Lupoglav kao i od donošenja odluke o odabiru kandidata koje će općina stipendirati te od potpisivanja ugovora o stipendiji s istima te da okolnosti prijave svog sina obavijesti Općinsko vijeće i sve osobe koje sudjeluju u postupku provedbe javnog natječaja za dodjelu stipendije.**

Obrazloženje

Zahtjev za davanjem mišljenja Povjerenstva podnio je obveznik Franko Baxa, općinski načelnik Općine Lupoglav. U Povjerenstvu zahtjev je zaprimljen 3. rujna 2021. pod poslovnim brojem 711-U-4579-M-111/21-01-1, povodom kojeg se vodi predmet broj M-111/21.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici navedenog Zakona. Stoga je i obveznik Franko Baxa povodom obnašanja navedene dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da mu je sin upisao prvi razred srednje škole u Rijeci te da je stekao uvjete za stipendiju Općine Lupoglav. Obveznik navodi da je Pravilnikom o stipendiranju („Službene novine Grada Pazina“, broj 20/10) propisano da svi učenici i studenti s područja Općine ostvaruju pravo na stipendiju ukoliko dostave svu potrebnu dokumentaciju sukladno objavljenom natječaju. Slijedom navedenog, obveznik postavlja upit može li njegov sin ostvariti svoje pravo na stipendiju koju dodjeljuje Općina Lupoglav s obzirom da ugovore o stipendiranju u ime Općine potpisuje njegov otac.

Člankom 6. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. stavkom 1. podstavkom c) ZSSI/21-a kojim su propisana zabranjena djelovanja obveznika propisana je i zabrana zlouporabe posebnih prava obveznika koja proizlaze ili su potrebna za obavljanje dužnosti, dok je podstavkom i) propisana zabrana na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi

Člankom 5. stavkom 6. ZSSI-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Člankom 9. stavkom 1. ZSSI-a propisano je da ukoliko se pojave okolnosti koje se mogu definirati kao potencijalni sukob interesa obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da ako drugačije nije propisano zakonom obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Situacija u kojoj član obitelji obveznika podnosi prijavu na javni natječaj za dodjelu stipendije koji provodi tijelo javne vlasti u kojem obveznik obnaša dužnost općinskog načelnika, predstavlja okolnost koja se može definirati kao potencijalni sukob interesa, obzirom da obveznikov privatni interes može utjecati na njegovu nepristranost u obavljanju javne dužnosti.

Međutim, isto tako sin obveznika ne može biti isključen ili ograničen od svojeg prava na stipendiju ukoliko za istu zadovoljava propisane uvjete samo zbog okolnosti rodbinske povezanosti s općinskim načelnikom Općine koja stipendije dodjeljuje, odnosno činjenice da mu je isti otac.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik dužan izuzeti se od svakog, pa i posrednog oblika sudjelovanja u provedbi postupka odlučivanja o dodijeli učeničkih stipendija od strane Općine Lupoglav kao i od donošenja odluke o odabiru kandidata koje će općina stipendirati te od potpisivanja ugovora o stipendiji s istima, kao i okolnost da je njegov sin podnio zahtjev za dodjelu stipendije deklarirati članovima Općinskog vijeća Općine Lupoglav te svim osobama koje sudjeluju u postupku dodjele stipendije, jer se na ovaj način istima skreće pozornost na navedenu okolnost te time osigurava zakonitost provedbe javnog natječaja.

Povjerenstvo je dopisom od dana 23. rujna 2021.g. obavijestilo obveznika kako je zatražilo očitovanje Ministarstva pravosuđa i uprave vezano uz pitanje dužnosnikova izuzimanja, odnosno prenošenja pojedinih ovlasti općinskog načelnika na privremenog zamjenika sukladno članku 43.a. Zakona o lokalnoj i područnoj (regionalnoj) samoupravi ( „Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20).

Naime, sukladno izmjenama Zakona o lokalnoj i područnoj (regionalnoj) samoupravi u većem broju jedinica lokalne samouprave, pa tako i u Općini Lupoglav, općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje stoga je Povjerenstvo pokrenulo konzultacije s Ministarstvom pravosuđa i uprave s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika na drugu osobu te time i postupanje dužnosnika u skladu s odredbama Zakona o sprječavanju sukoba interesa.

Ministarstvo pravosuđa i uprave je dopisom KLASA: 023-01/21-01/379, URBROJ: 514-07-02-02/02-21-02 od 12 srpnja 2021.g. Povjerenstvu dostavilo svoje tumačenje funkcije privremenog zamjenika navodeći kako isti zamjenjuje općinskog načelnika ili gradonačelnika isključivo ako nastupe okolnosti da isti bude spriječen obavljati svoju dužnost te da i u tom slučaju privremeni zamjenik obavlja samo nužne i redovite poslove kako bi se osiguralo nesmetano funkcioniranje jedinice. Stoga, Povjerenstvo upućuje obveznika da se vezano za to na koga delegirati ovlast u konkretnoj stvari obrati Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Franko Baxa, osobna dostava
2. Objava na internetskoj stranici Povjerenstva
3. Pismohrana